Oficiālais Vēstnesis L 062 , 06/03/2003 Lpp. 0014 - 0015



Komisijas Regula (EK) Nr. 409/2003 (2003. gada 5. marts), ar kuru groza Regulu (EK) Nr. 2879/2000, ar ko paredz sīki izstrādātus noteikumus par to, kā piemērojama Padomes Regula (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 14. decembra Regulu (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs [1], un jo īpaši tās 5. un 11. pantu, tā kā: (1) Attiecībā uz īstenošanas pasākumiem, kas ietilpst Regulas (EK) Nr. 2702/1999 7. panta 1. punktā minētajās programmās, 9. panta 1. punktā Komisijas Regulā (EK) Nr. 2879/2000 [2], kurā jaunākie grozījumi izdarīti ar Regulu (EK) Nr. 1854/2002 [3], noteiktais termiņš, līdz kuram dalībvalstīm katru gadu jāinformē Komisija par programmām un īstenotājām struktūrām, ir 30. aprīlis. (2) Ņemot vērā iepriekš novēroto gauso pieteikšanos finansējumam, kas pieejams informācijas un veicināšanas atbalsta pasākumiem, jāatļauj attiecīgajām struktūrām divreiz gadā nākt klajā ar jaunām pasākumu programmām. (3) Ņemot vērā gaidāmo Eiropas Savienības paplašināšanos, jāpārskata mērķtirgu saraksts. Ņemot vērā programmu pieņemšanas dienu 2003. gadā, no saraksta jāsvītro valstis, kas nākamajā gadā pievienosies Eiropas Savienībai. (4) Jāpārskata to produktu saraksts, uz kuriem var attiecināt veicināšanas pasākumus trešās valstīs. Šis saraksts ir jāattiecina arī uz šķiedras liniem, jo saistībā ar šo produktu iepriekš veiktie veicināšanas pasākumi ir pozitīvi novērtēti. (5) Tādēļ jāgroza Regula (EK) Nr. 2879/2000. (6) Šajā regulā paredzētie pasākumi ir saskaņā ar atzinumu, ko sniegusi Pārvaldības komiteju apvienotā sanāksme lauksaimniecības produktu noieta veicināšanas jautājumos, IR PIEŅĒMUSI ŠO REGULU. 1. pants Regulu (EK) Nr. 2879/2000 groza šādi: 1. Regulas 9. pantu groza šādi: a) pirmo teikumu 1. punktā aizstāj ar sekojošu teikumu: "Katru gadu ne vēlāk kā 15. jūnijā un 15. decembrī dalībvalstis nosūta Komisijai izraudzīto programmu un īstenotāju struktūru pagaidu sarakstu, pievienojot visu programmu kopijas."; b) minētā panta 3. punkta pirmajā daļā ierakstu "30. septembrī" aizstāj ar "15. septembrī un 28. februārī". 2. Pielikumu aizstāj ar šīs regulas pielikumu. 2. pants Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 5. martā Komisijas vārdā — Komisijas loceklis Franz Fischler [1] OV L 327, 21.12.1999., 7. lpp. [2] OV L 333, 29.12.2000., 63. lpp. [3] OV L 280, 18.10.2002., 7. lpp. -------------------------------------------------- PIELIKUMS " PIELIKUMS Trešo valstu tirgu saraksts, kurās var veikt veicināšanas pasākumus - Šveice, - Norvēģija, - Rumānija, - Bulgārija, - Krievija, - Japāna, - Ķīna, - Dienvidkoreja, - Dienvidaustrumāzija, - Indija, - Vidējie Austrumi, - Ziemeļāfrika, - Dienvidāfrikas Republika, - Ziemeļamerika, - Latīņamerika, - Austrālija un Jaunzēlande. To produktu saraksts, uz kuriem var attiekties veicināšanas pasākumi trešās valstīs - svaiga, atdzesēta un saldēta liellopu gaļa un cūkgaļa; pārtikas izstrādājumi no šiem produktiem, - kvalitatīva mājputnu gaļa, - siers un jogurts, - olīveļļa un galda olīvas, - galda vīni ar ģeogrāfiskās izcelsmes norādi, NRR kvalitatīvi vīni, - stiprie alkoholiskie dzērieni ar ģeogrāfiskās izcelsmes norādi vai reģistrētu tradicionālo apzīmējumu, - svaigi un pārstrādāti augļi un dārzeņi, - labības un rīsu pārstrādes produkti, - šķiedras lini. " --------------------------------------------------